Komîsero Berz ê Heqanê Merdiman ê Neteweyê Yewbîyayeyî (NY) Michelle Bacheletî  veng da ke wa pêroyîya dinya de tepişteyî cade bêrê veradayene.
Bacheletî vat ganî hukmatî û selahîyetdarî lazabez bigureyê ke hûmara kesanê ke zîndanan de yê bêre kêmkerdene. Bacheletî sey nimûne  waşt extîyarî û nêweşî û êyê ke sûcê girdî nêkerdî bêrê veradayene.
Wezîrîya Edaletî yê Fransa semedê vejîyayîşê 5-6 hezar tepişteyan gureyena. Fransa  de zîndanê ke kapasîteya ci  61 hezar o de 70 hezarî ra zêdêr kesî estê.
Bitaybetî welatanê sey Tirkîya û Sûrîye de rewşe cîdîya. Rêxistina Çimdarî ya Heqanê Merdiman HRWyî hîşyar kerd ke eke zîndananê Sûrîye de têna kesêk/e de jan vejîyo felakete bena.
Tirkîya de pêro pîya 366 zîndanî estî û kapasîteya înan hendê 233 hezar kesan a la hûmara kesanê ke zîndanan de yê 300 hezarî ra zafêr a. Bi vatişê bînî 70 hezar kesî kapasîte ra zaf ê. Coka Korona semedê zîndanan sey tehdîtê girdî yena destgirewene û qesaweto gird esto ke netîceya ci felakete bo.
